**Информација за кандидате**

**о конкурсном поступку за извршилачко радно место под редним бројем 1,**

|  |  |
| --- | --- |
| **ИНЖЕЊЕР СИСТЕМА И БАЗА ПОДАТАКА**  у Одсеку за друштвене делатности, скупштинске, опште и заједничке послове  Општинске управе |  |

Позивамо Вас да се пријавите на Јавни конкурс за радно место на којем ћете обављати послове из описа радног места систематизованог под редним бројем 21. Правилника о организацији и систематизацији радних места у Општинској управи, Општинском правобранилаштву, стручним службама и посебним организацијама општине Ћићевац, бр. 020-2/25-02 од 20.1.2025. године („Сл. лист општине Ћићевац“, бр. 1/25), а за које је потребно више образовање.

|  |  |  |
| --- | --- | --- |
|  | **Датум објављивања конкурса** | 24.7.2025. године |
|  | **Последњи дан за достављање пријаве на конкурс** | 13.8.2025. године |
|  | **На шта је посебно важно да обратите пажњу у тексту конкурса** | Обратите пажњу на опис послова на радном месту како бисте проценили да ли Вам овај посао заиста одговара.  Проверите да ли испуњавате све услове који се траже за посао, нарочито у делу образовања и радног искуства, јер ако нешто не испуњавате, нећете моћи да учествујете на конкурсу.  За овај посао морате да имате: стечено високо образовање из образовно- научног поља природно- математичких наука- **област рачунарске науке**, на основним академским студијама у обиму од најмање 180 ЕСПБ, основним струковним студијама, односно на студијама у трајању до три године, положен државни стручни испит, најмање три године радног искуства у струци, познавање рада на рачунару (MS Office пакет и интернет), као и потребне компетенције за обављање послова радног места. |
|  | **Како подносите пријаву на конкурс** | Пријава се подноси **само преко обрасца** пријаве која се налази уз Јавни конкурс и коју можете пронаћи на сајту општине https://www.cicevac.rs/konkursi/2025 и одштампати или је у штампаном облику можете преузети у Одсеку за друштвене делатности, скупштинске, опште и заједничке послове у згради управе.  Ако конкуришете на више различитих радних места истовремено, проверите да ли сте преузели прави образац, јер сваки образац има попуњен уводни део у којем је назначено само једно радно место.  Обавезна поља која су означена \* у обрасцу **обавезно попуните**, јер ако их не попуните нећете моћи да учествујете на овом конкурсу.  Пријаву попуњавајте читко и прецизно, јер ако пријава није јасна или су неки подаци лоше уписани па нису јасни, нећемо прихватити Вашу пријаву. |
|  | **Које доказе достављате уз пријаву на конкурс** | Ако имате важећи сертификат, потврду или други одговарајући писани доказ о томе да поседујете дигиталне компетенције (знања и вештине о основама коришћења рачунара, основама коришћења интернета, обради текста и табеларним калкулацијама) и желите да на основу њега будете ослобођени тестирања ове компетенције, можете тај доказ у оригиналу или овереној фотокопији приложити уз пријавни образац на овај конкурс.  **Напомена**: Ако не доставите наведени доказ, провера компетенције „дигитална писменост” извршиће се писмено/усмено. Ако конкурсна комисија увидом у достављени доказ не буде могла потпуно да оцени да ли је Ваша дигитална писменост на потребном нивоу, позваћемо Вас на тестирање ове компетенције, без обзира на достављени доказ. |
|  | **Када достављате остале доказе који се траже на овом конкурсу** | Све доказе које Вам будемо тражили током конкурса, морате да доставите у року од **5 радних дана** од дана када добијете обавештење.  Ако их не доставите у том року, нећете више моћи да учествујете на конкурсу. |
|  | **Ако пријаву подносите електронским путем** | Ако пријаву подносите електронским путем, на месту које је предвиђено за потпис унесите електронски потпис или наведите Ваше име и презиме и пошаљите пријаву електронски.  Наш службеник ће Вам пре почетка тестирања донети пријаву да је ручно потпишете. |
|  | **Шта је шифра пријаве** | Шифра пријаве је скуп бројева и слова који ћемо доделити Вашој пријави.  О шифри ћете бити обавештени у року од три дана од дана када предате пријаву.  Ако сте конкурисали на више радних места, добићете онолико шифри колико сте пријава послали.  Забележите, односно сачувајте Вашу шифру јер ћете је уписивати на све тестове које будете радили у изборном поступку. |
|  | **Очекивани датум отпочиња-ња изборног поступка** | 20.8.2025. године |
|  | **Шта је провера општих функционалних компетенција (ОФК)** | На овом конкурсу ћемо **путем тестова** проверавати да ли познајете „Организацију и рад органа аутономне покрајине, односно локалне самоуправе у Републици Србији”, који ниво „дигиталне писмености” имате и каква вам је „пословна комуникација”.  Све ове тестове ћете радити на рачунару. Ови тестови ће показати ниво Ваших општих функционалних компетенција. |
|  | **Како да се припремите за проверу ОФК** | На линку  **https://kutak.suk.gov.rs/kutak-znanja/materijali-za-pripremu-ofk-jls/baza-pitanja-i-odogovora-iz-organizacije-i-rada-organa-ap-i-jls**  можете наћи базу питања за **„Организацију и рад органа аутономне покрајине, односно локалне самоуправе у Републици Србији”**. Из те базе ћете добити 20 питања на које треба да одговорите. На линку  [**https://kutak.suk.gov.rs/kutak-znanja/rad-i-organizacija-drzavnih-organa-u-ap-i-jls**](https://kutak.suk.gov.rs/kutak-znanja/rad-i-organizacija-drzavnih-organa-u-ap-i-jls)  можете вежбатии проверити своје знање из ове области.  На линку  [**https://kutak.suk.gov.rs/kutak-znanja/poslovna-komunikacija-za-ap-i-jls**](https://kutak.suk.gov.rs/kutak-znanja/poslovna-komunikacija-za-ap-i-jls) можете наћи примере питања са одговорима за **''Пословну комуникацију''** и припремити се за почетак изборног поступка. Ово су само примери и нису идентични као они који ће бити дати на тестирању.  На линковима:  [**https://kutak.suk.gov.rs/kutak-znanja/materijali-za-pripremu-ofk/digitalna-pismenost-excel**](https://kutak.suk.gov.rs/kutak-znanja/materijali-za-pripremu-ofk/digitalna-pismenost-excel)  **https://kutak.suk.gov.rs/kutak-znanja/digitalna-pismenost** можете наћи материјал за припрему за компетенцију **''Дигитална писменост''** и припремити се за почетак изборног поступка. |
|  | **Колики је максимум бодова који можете остварити на провери ОФК** | На сваком појединачном тесту можете остварити максимално 3 бода, а укупно на сва три теста за ОФК максимално 9 бодова. |
|  | **Шта је провера посебних функционалних компетенција (ПФК)** | На овом конкурсу ће се проверавати да ли имате конкретна знања и вештине за рад на месту за које конкуришете. То су посебне функционалне компетенције.  Провера ће се вршити Вашим излагањем/одговарањем на питања Комисије (усмена провера).  Провераваћемо да ли познајете:  - Посебна функционална компетенција за област рада информатички послови, за област знања и вештина (информациона безбедност, базе података)- провераваће се усмено, путем симулације;  - Посебна функционална компетенција за одређено радно место- планска документа, прописи и акти из надлежности и организације органа- (Одлука о општинској управи („Сл. лист општине Ћићевац“, бр. 21/20), Правилник о безбедности информационо комуникационог система општине Ћићевац- https://www.cicevac.rs/fajlovi/dokumenta/Pravilnici/2019/pravilnik%20IKT.pdf, провераваће се усмено, путем симулације);  - Посебна функционална компетенција за одређено радно место- прописи из делокруга радног места- (Правилник о начину на који органи врше увид, прибављају, обрађују и уступају, односно достављају податке о чињеницама о којима се води службена евиденција из регистра у електронском облику, а који су неопходни за одлучивање у управном поступку)- провераваће се усмено, путем симулације. |
|  | **Како да се припремите за проверу ПФК** | Прописи које се очекује да примените при провери су:  Закон о локалној самоуправи („Сл. гласник РС", бр. 129/07, 83/14- др. закон, 101/16- др. закон, 47/18 и 111/21- др. закон), Закон о електронској управи ("Сл. гласник РС“, бр. 27/18), Правилник о начину на који органи врше увид, прибављају, обрађују и уступају, односно достављају податке о чињеницама о којима се води службена евиденција из регистра у електронском облику, а који су неопходни за одлучивање у управном поступку ("Сл. гласник РС", број 57/19), Статут општине Ћићевац („Сл. лист општине Ћићевац“, бр. 3/19).  Информације о наведеним документима и увид у исте можете извршити у Одсеку за друштвене делатности, скупштинске, опште и заједничке послове  Током саме провере биће вам дозвољено да користити текстове закона и прописа, с обзиром на то да нас интересује да ли знате да их примењујете, а не да ли сте их научили напамет.  На сајту Службе за управљање кадровима  [*https://www.suk.gov.rs/extfile/sr/1643/Provera%20pfk.pdf*](https://www.suk.gov.rs/extfile/sr/1643/Provera pfk.pdf)  пронаћи ћете примере задатака за проверу ПФК у државним органима. Сличну поставку задатака за проверу компетенција можете очекивати и у овом изборном поступку. |
|  | **Колики је максимум бодова који можете остварити на провери ПФК** | Максимални број бодова који можете остварити у овој фази изборног поступка износи 18. |
|  | **Шта се проверава на завршном разговору** | Када проверимо Ваше ПФК, ако будете успешни и освојите минималан број бодова који Комисија одреди (о томе ће вас Комисија унапред обавестити), позваћемо вас на завршни разговор са Комисијом.  На завршном разговору ћемо проверавати Ваше понашајне компетенције и мотивацију за рад на послу за који сте се пријавили. |
|  | **Шта су понашајне компетенције** | У савременом пословном окружењу није битно само које послове радите већ и како их обављате. Одговор на то питање дају понашајне компетенције.  Оне представљају скуп ваших карактеристика- способности, особина, ставова, вештина, које утичу на то како ћете се понашати у радној ситуацији и колико ћете успешно обављате послове.  На овом конкурсу процењиваћемо на који начин користите информације и како управљате информацијама док радите, како управљање задацима и да ли сте усмерени на остваривање резултата, да ли сте у раду оријентисани ка учењу и променама, на који начин изграђујете и одржавате професионалне односе, да ли сте савесни, посвећени свом послу и имате интегритет. Све ово су понашајне компетенције. |
|  | **Како се проверавају понашајне компетенције** | Понашајне компетенције провераваће се путем интервјуа са Комисијом/ провераваће лице које обучено да их проверава.  Приликом интервјуа биће вам постављана питања у вези са вашим претходним професионалним искуством. Од вас ће се тражити да јасно опишите како сте се понашали у конкретним радним ситуацијама на радним местима на којима сте радили.  Лице које води интервју ће вам постављати различита питања, а у одговорима ће очекивати да опишете ситуацију о којој сте питани, Ваше поступке, шта сте урадили, о чему сте тада размишљали, како сте се осећали, каква је била реакција Ваших сарадника или претпостављених, какве су биле последице по Вас и организацију и др. |
|  | **Како да се припремите** | Припрема за проверу понашајних компетенција не подразумева учење одређених прописа или неких других садржаја.  Потребно је да се пре доласка на проверу присетите ситуација из свог радног искуства када сте били у прилици да примените неке од тих компетенција (односно понашања) како бисте успешно обавили неки задатак, завршили посао или постигли циљ.  Размислите шта сте тада тачно радили, како сте поступили, како сте се осећали, какав је био исход таквог поступка у односу на вас и у односу на сараднике и организацију.  Потребно је да на интервју дођете одморни, концентрисани и припремљени да током сат времена разговора прикажете себе, односно своје компетенције, најбоље што можете. |
|  | **Како да се припремите за процену мотивације** | Мотивацију дефинишемо као нашу унутрашњу снагу да своје понашање усмеримо ка циљу којем тежимо. Тај „покретач у нама” је веома битан за успешно обављање неког посла, те ће на завршном разговору Комисија процењивати колико је изражена ваша мотивација за рад на радном месту за које сте се пријавили.  Такође, цениће и ваш однос према организацији. Пристајање уз вредности односи се на усклађеност ваших ставова са вредностима организације у којој желите да радите. Те вредности су: лојалност, професионалност, етичност и сл.  За ову врсту разговора са Комисијом припремите се тако што ћете прикупити што више информација о органу и радном месту за које сте поднели пријаву (путем интернет странице, преко познаника, пријатеља…).  Добро промислите о кључним детаљима из Ваше биографије, као и о разлозима због којих сте изабрали радно место за које сте се пријавили и припремите се да их адекватно представите. |
|  | **Колики је максимум бодова који можете добити на завршном разговору** | Максимум бодова на завршном разговору који можете добити је 18.  Напомена: Кандидат који је освојио 1 бод у провери једне или више понашајних компетенција, искључује се из даљег изборног поступка и са њим се не обавља разговор о процени мотивације. |
|  | **Како ћете бити обавештавани у вези са конкурсним поступком** | Сва потребна обавештења и позиве за учешће у изборном поступку добијаћете на контакте које сте навели у обрасцу пријаве.  Проверавајте редовно своју електронску пошту, као и сајт органа који је огласио конкурс како бисте имали увид у ток поступка. |
|  | **Шта да радите ако желите да уложите жалбу** | Ако сматрате да су се у изборном поступку десиле неправилности које су могле утицати на исход конкурсног поступка, имате право да затражите да извршите увид у конкурсну документацију, као и да уложите жалбу на:   * решење којим је одбачена ваша пријава; * решење о пријему у радни однос изабраног кандидата (ако сте били кандидат у изборном поступку); * решење о неуспеху јавног конкурса (ако сте били кандидат у изборном поступку).   На сваком решењу ће писати коме и у ком року можете да се жалите. |
|  | **Коме се можете обратити за подршку у овом конкурсном поступку** | Ако нисте сигурни или имате неке недоумице или нејасноће у вези са овим конкурсом, можете се обратити Душану Ивковићу, шефу Одсека за друштвене делатности, скупштинске, опште и заједничке послове, или Јелени Јовановић, службеници на пословима управљања људским ресурсима, на телефон 037 811 260, радним данима од 10 до 12 часова (понедељак- петак). |

Ову информацију за кандидате прати образац пријаве, који је објављен на сајту општине.

Желимо Вам пуно успеха у изборном поступку.